Piko salos vynuogynų kraštovaizdis

Piko salos vynuogynų kraštovaizdis (port. Paisagem da Cultura da Vinha da Ilha do Pico) – pasaulio paveldo objektas Portugalijoje, Azoruose, Piko saloje. Čia saugomas tradicinis, nuo XV a. kultivuojamas vynuogių auginimo ir vyno gamybos būdas. Tradicinis Piko salos vynas yra Pico IPR. Vynuogės auginamos bazalto akmenų sienomis atskirtuose vynuogynuose, besidriekiančiuose lygiagrečiai vandenyno krantui. Šios sienos buvo pastatytos apsaugoti vynuoges nuo stiprių vėjų ir jūros bangų. Taip pat išlikę XIX a. vyno rūsiai, sandėliai, distiliavimo gamyklos, nedideli uostai, šuliniai, gyvenamieji namai ir bažnyčios. Po XIX a. vynininkystės reikšmė Pike sumažėjo ir dabar vystoma tik kaip tradicinis amatas.